
Aseiniad 2 - Erthygl o’r Cylchgrawn Golwg, Rhagfyr 10, 2015, tudalen 12
Mewn dau neu dri pharagraff crynhowch yn Gymraeg y portread o’r canwr Dafydd Edwards sydd wedi’i ysgrifennu yn nhafodiaith Ceredigion. 
 Perchennog space ship y Steddfod
“Arwr, penderfynol a phenstiff” yw’r tri gair y byddai ei ferch hynaf yn eu defnyddio i ddisgrifio Dafydd Edwards.  Mae’r tenor a’r ffermwr o bentref Bethania yng Ngheredigion newydd gyhoeddi ei hunangofiant.  Ond mae Menna Griffith, ei ferch, yn gallu rhoi rhyw olwg fach wahanol ar bethau.
 “Pan o’n i’n fach, o’n i ddim yn gweld lot ohono fe!  Roedd e naill ai mas ar y fferm drwy’r dydd, ac yn y nos roedd e off i gyngherddau.  Rwy’n cofio fe’n gweiddi pethau o’r llofft fel:  ‘Mam?  Lle mae ‘nghrys i?’  Wedyn mas a fe drwy’r drws – ta ta!  Fe a’i fam fagodd fi, achos golles i Mam pan o’n i’n 11 mis oed.  Unwaith ro’n i’n gallu, ro’n i mas gyda fe yn helpu ar y fferm ar ôl ysgol.  Wedyn nôl mewn i wneud gwaith cartre’, ymarfer piano, chwarae telyn, wedyn gwely.  Wyth oed o’n i’n dechrau gwersi piano.  Ro’n i’n joio fe ar y dechre wedyn ro’n i’n absolutely casáu e.  Bydde Dad yn fforso fi i ymarfer; roedd e’n cloi fi mewn am awr, a bydde fe’n gwrando tu fas y drws, a phan fydde fe’n clywed tawelwch:  ‘Mae hi’n dawel iawn mewn fanna…’”
 “Ond pan gyrhaeddes i tua gradd pump, pan rydych chi’n gallu pigo llyfr lan a jest chwarae rhywbeth mwy neu lai yn syth, dechreues i enjoio fe.  Felly my gosh dw i’n ddiolchgar iddo fe.  Dyna ‘mywoliaeth i nawr – popeth!”
 Athrawes beripatetig yw Menna Griffith yn ystod y dydd; mae’n rhoi gwersi piano a chanu gyda’r nosau ac yn cyfeilio mewn cyngherddau’n gyson.  Roedd hi’n arfer mwynhau ffermio, ond yn 2004, bu’n rhaid iddi gael llawdriniaeth am gyflwr meddygol prin iawn ar yr ymennydd.
 “Dw i’n lwcus bo fi’n fyw,” meddai ac o hynny ymlaen, ni allai godi pwysau a bu’n rhaid rhoi’r gorau i ffermio.
 Mae’n dweud na fu ei thad erioed “yn cwtshi-cwtshi” teip o dad gyda hi a’i chwaer, y gantores Gwawr Edwards.
 “Ond mae’n gwella wrth fynd yn henach; mae’n mynd lot mwy sofft.  Mae e wedi bod reit strict gyda Gwawr a fi erioed, a dyw’r un ohonon ni’n gallu cofio eistedd yn ei gôl e’n blentyn.  Y tro cynta’ erioed i mi gael cwtsh ganddo fe oedd y noson cyn mynd lawr am y llawdriniaeth ar yr ymennydd, ac oedd e’n rîli gwasgu.”
 Rhwng Fflur a Rhys, sef plant Menna Griffith, a Nel, merch fach Gwawr Edwards, mae Dafydd Edwards yn dad-cu i dri bellach.  Ac er ei fod wedi gwirioni gyda nhw, “mae e’n athro caled; mae’n dysgu chi i beidio â chael popeth ar blât, ac am bo chi’n gorfod gweithio’n galed amdano fe, chi’n ei werthfawrogi e gymaint yn fwy.  Mae e’r un peth gyda ‘mhlant i – a nawr dw i’r un peth gyda nhw!”
 “Mae’n ddyn taclus, sy’n hoffi trefn, ac mae’n casáu annibendod!  Mae’r car wastad yn immaculate; mae’r tractors wastad yn spotless ac yn sheino, popeth.”
 Mae ei gyfaill, y baswr Ifan Lloyd yn cytuno:
“Mae’n bleser gweld ei ffarm e, cofiwch,  Lle i bopeth a phopeth yn ei le.”
 Ond pan brynodd Dafydd Edwards garafán, roedd pawb yn synnu.
“Dad oedd y person diwetha’ fydden i wedi’i ddychmygu mewn carafán,” meddai Menna Griffith.  “Mae e mor ffysi, ac mae e’n lico aros mewn gwesty five star.”  Ond prynodd anghenfil o garafán Celtic Rambler, un sy’n cael ei ddisgrifio fel penthouse ar olwynion, neu ar faes carafanau’r Eisteddfod a Sioe Llanelwedd, fel ‘Y Space Ship’.  Mae’n sefyll allan a dweud y lleiaf. 
 Yn ôl Ifan Lloyd, sydd wedi bod yn tynnu ei goes ers dros ddeng mlynedd ar hugain, “dyw Dafydd byth yn hapus heblaw bod e’n achwyn am rywbeth!  Ac yntau’n un o ffermwyr mwya’ cyfoethog yr ardaloedd hyn…Mae e wedi bod yn achwyn bod pethau cymaint haws i ffermwyr ym Montana ers dod gartre o’i drip diwetha’ yno!”
 Mewn cyngherddau yn unig mae Dafydd Edwards wedi canu ers blynyddoedd lawer, byth mewn Eisteddfodau.  Diddanu yw ei flaenoriaeth, meddai, nid ennill gwobrau.  Ifan Lloyd, y cyn-werthwr ceir oedd un fu’n rhannu llwyfannau cyngherddau gydag e yn gyson.
 “Unwaith dechreuon ni, roedd y deuawdau’n mynd lawr cystal ag unrhyw unawdau – yr hen ddeuawdau Cymraeg wrth gwrs, dyna mae’r gynulleidfa’n ei ddisgwyl:  ‘Mae Cymru’n barod’ ac ati.  Er, ‘Y Pysgotwr Perl’ oedd y ffefryn.  Wedyn fydden ni’n mynd gyda’n gilydd i gyngherddau, yn gwneud recordie a thapiau gyda’n gilydd – r’yn ni wedi bod yn ffrindie oddi ar hynny.  Ac mae Ann a Margaret ein gwragedd ni’n ffrindie mawr hefyd.”
 Bu’r ddau ar sawl mordaith gyda’i gilydd, ond hefyd i America:
“Aethon ni yno 10 gwaith i gyd,” meddai Ifan Lloyd, “ac mae gydag e fwy o berthnase mas yna na sydd yng Nghymru!  Daeth surgeon o’r enw Lloyd Edwards i’n cyfarfod ni yn y maes awyr yn Oklahoma, ac oedd e a’r chauffeur yn y blaen a Dafydd a finne fel dau swanc yng nghefn y Cadillac mawr yma.”
 “Ti’n gweld nawr y perthnase sda fi ‘ma?” meddai Dafydd.  “Maen nhw’n gyfoethog dros ben.”
“Rwy’n gallu gweld hynny,” ddywedes i, “ti mewn am arian mawr mawr pan fydd y rhain yn cofio amdanat ti.”  Ond mewn amser, dyma Lloyd Edwards yn troi ata’ i: “And where are you from, Ifan?”
“Pan ddeallodd e mod i’n byw lawr yr hewl o Lanarth a bod fy nhaid yn arfer bod yn Ficer yno:  “Good Lord!” wedodd e. “My mom was Lloyd – they came from that area!”
“Roies i bwt i Dafydd:  “Gwranda, mae hanner dy ffortiwn di wedi mynd nawr!”

